[{"text_idx": "#000000", "text": "Zigor Etxabe, kanpinaren eta mendien artean"}, {"text_idx": "#000004", "text": "Kanpin asko urte osoan egoten dira zabalik; Itxaspe, berriz, urte erdiz. \"Kanpin txikia da, familiakoa; Aste Santuan zabaltzen dugu, eta irailaren amaiera aldera itxi. Esan daiteke sei hilabetez egoten dela zabalik, eta beste urte erdiz itxita. Gero, nahiz eta bezeroentzako itxita egon, hilabete horietan mantenu lanak-eta egiten ditugu\"."}, {"text_idx": "#000006", "text": "Europako iparraldean sona handia duen kanpina da Itxaspe, eta udako hilabete batzuetan, uztailean bereziki, bezeroen gehiengoak Europako goi partean du jatorria. \"Ekainean ere bai, baina uztailean nabarmentzen da Herbehereetako bisitarien etorrera, baita alemaniarrena eta belgikarrena ere. Horiez gain, ingelesak, frantsesak nahiz italiarrak ere etortzen dira. Zazpi urte daramatzat hemen lanean, eta hasi nintzenetik bezero holandar asko izan ditugu. Ni ere harritu ninduen horrek; berez etorri den zerbait da\", gaineratu du."}, {"text_idx": "#000009", "text": "Kanpinzalea da bera ere, eta oporretan kanpinak erabiltzen ditu. \"Udaberrian, kanpin denboraldia hasi aurretik, edo udazkenean, behin bukatu denean, hartzen ditut oporrak, eta gustatzen zait kanpin lasaiak eta txikiak aurkitzea. Alazne emaztearekin kanpin askotan ibili naiz urte hauetan guztietan. Garai batean kanpin dendarekin ibiltzen ginen, eta orain furgonetarekin ere bai\". Hotelak ez ditu gustuko. \"Esku bateko behatzekin kontatuko nituzke hoteletan igarotako gauak. Hotelek ez naute batere erakartzen; luxua islatzen dute, baina azkenean, lau hormaren artean zaude\"."}, {"text_idx": "#000010", "text": "Mendizalea da Etxabe. \"Txikitatik naiz mendizalea. Aita txikia nintzela hil zitzaigun, eta osabekin-eta asko joaten ginen mendira. Igandero joaten ginen, adibidez, Andutzera. Gero, gaztetan, Indamendik emandako eskalada ikastaro batean parte hartu genuen, eta eskaladarako materiala utzi ziguten. Sokekin ere hasi nintzen eskaladan garai hartan, eta Joxemiten ere bai Apolok [Josu Garate], Larregik [Imanol Azkue] eta haiek hasitako bidetik. Haitza zela, ikastaro hura zela... Pirinioetara joaten hasi nintzen, eta ordutik urteetan ibili naiz mendian, bakarrik batzuetan, lagunekin besteetan. Txikitako grina mantendu dut; zuloetan sartzea, mendietan gora egitea, abentura gogo hori bakoitzak bere modura eramango du, baina orduan sentitutako hori seguru barruan daramagula denok\". Leku askotan izan da, eta oroitzapen txarrik ez du. \"Agian maiteenak Pirinioak izango dira: ama bat bezala da, etengabe emango dizu dena\". Igo nahiko lukeen mendirik ba ote den galdetuta, berriz, Matterhorn dio, Cervino italieraz, \"ikonikoa delako eta txikitatik txorakeria hori izan dugulako. Baditut han izan diren lagunak, eta egiteke dudan zerbait da. Hala ere, igo gabe utziko banu ere, ez litzateke ezer gertatuko. Haraino joan, une berean igo nahi duten beste ehun lagun topatu... Jende pila bat badago ez nago gustura mendian; ez hemen, ez inon\"."}, {"text_idx": "#000011", "text": "Lanbidea: Harrerako eta mantenuko langilea Itxaspe Kanpinean.\nKanpineko langilea ez banintz... Mendiko gida izatea gustuko dut, baina hori lanbide bihurtzeak ez dakit zenbateraino aseko nindukeen.\nLanetik ateratzean gogoko dut... Etxean lasai egotea emaztearekin, eta denbora librea badut, buelta bat ematea."}]